Normativ-huquqiy hujjatni davlat reyestridan chiqarish to‘g‘risida

Normativ-huquqiy hujjatni davlat reyestridan chiqarish bo‘yicha 2013-yil 6-noyabrdagi xulosaga muvofiq hamda O‘zbekiston Respublikasi Prezidentining 2011-yil 23-avgustdagi PQ–1602-sonli “O‘zbekiston Respublikasi Adliya vazirligi faoliyatini yanada takomillashtirish chora-tadbirlari to‘g‘risida”gi (O‘zbekiston Respublikasi qonun hujjatlari to‘plami, 2012-y., 29-son, 329-modda), O‘zbekiston Respublikasi Vazirlar Mahkamasining 1997-yil 9-oktabrdagi 469-sonli “Vazirliklar, davlat qo‘mitalari va idoralar me’yoriy hujjatlarining qonuniyligini ta’minlash chora-tadbirlari to‘g‘risida”gi (O‘zbekiston Respublikasi Hukumati qarorlarining to‘plami, 1997-y., 10-son, 33-modda) hamda 2000-yil 19-maydagi 197-sonli “Vazirliklar, davlat qo‘mitalari va idoralarning me’yoriy hujjatlarini qabul qilish tartibini takomillashtirish to‘g‘risida”gi (O‘zbekiston Respublikasi Hukumati qarorlarining to‘plami, 2000-y., 5-son, 26-modda) qarorlariga asosan buyuraman:
 1. O‘zbekiston Respublikasi Oliy va o‘rta maxsus ta’lim vazirligi, Sog‘liqni saqlash vazirligi, Qishloq va suv xo‘jaligi vazirligi hamda Xalq ta’limi vazirligiga O‘zbekiston Respublikasi Adliya vazirligi tomonidan kiritilgan Aspirantura (doktorantura) to‘g‘risida nizomni (ro‘yxat raqami 1707, 2007-yil 3-sentabr) (O‘zbekiston Respublikasi qonun hujjatlari to‘plami, 2007-y., 35-36-son, 365-modda) qonun hujjatlariga muvofiqlashtirish yuzasidan 2011-yil 16-maydagi 1-6-294/8-sonli va 2012-yil 21-avgustdagi 1-6-711/8-sonli taqdimnomalarning talablari bajarilmaganligi ma’lumot uchun qabul qilinsin. 
 2. O‘zbekiston Respublikasi Oliy va o‘rta maxsus ta’lim vazirligi, Sog‘liqni saqlash vazirligi, Qishloq va suv xo‘jaligi vazirligi hamda Xalq ta’limi vazirligining 2007-yil 9-avgustdagi 164, 11, 3/10 va 19-sonli “Aspirantura (doktorantura) to‘g‘risida nizomni tasdiqlash haqida”gi qarorini (ro‘yxat raqami 1707, 2007-yil 3-sentabr) (O‘zbekiston Respublikasi qonun hujjatlari to‘plami, 2007-y., 35-36-son, 365-modda) davlat reyestridan chiqarish haqidagi mazkur buyruq davlat ro‘yxatidan o‘tkazilsin hamda bu haqda O‘zbekiston Respublikasi vazirliklari, davlat qo‘mitalari va idoralari normativ-huquqiy hujjatlarining davlat reyestriga tegishli yozuv kiritilsin.
 3. Qonun hujjatlarini turkumlash va huquqiy axborot boshqarmasi (S. Nuriyev) ushbu buyruqni “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da nashr etilishini ta’minlasin.
 4. O‘zbekiston Respublikasi Oliy va o‘rta maxsus ta’lim vazirligi, Sog‘liqni saqlash vazirligi, Qishloq va suv xo‘jaligi vazirligi hamda Xalq ta’limi vazirligi ushbu normativ-huquqiy hujjatning O‘zbekiston Respublikasi vazirliklari, davlat qo‘mitalari va idoralari normativ-huquqiy hujjatlarining davlat reyestridan chiqarilganligini barcha manfaatdor shaxslar e’tiboriga yetkazishi lozimligi ma’lumot uchun qabul qilinsin.
 5. Mazkur buyruq rasmiy e’lon qilingan kundan e’tiboran kuchga kiradi.
 6. Mazkur buyruqning ijrosini nazorat qilish Qonunchilik bosh boshqarmasi boshlig‘i N. Jo‘rayev zimmasiga yuklansin.